Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ενισχυμένη συνεργασία των δημόσιων υπηρεσιών απασχόλησης (ΔΥΑ) /* COM/2013/0430 final - 2013/0202 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η παρούσα νομική πρόταση, που αποτελεί μέτρο ενθάρρυνσης κατά την έννοια του άρθρου 149 της ΣΛΕΕ, αποσκοπεί στην ενίσχυση της συνεργασίας μεταξύ των δημόσιων υπηρεσιών απασχόλησης (ΔΥΑ) των κρατών μελών. Οι ΔΥΑ είναι επιφορτισμένες με την υλοποίηση ενεργητικών πολιτικών στην αγορά εργασίας και με την παροχή υπηρεσιών απασχόλησης προς το δημόσιο συμφέρον. Υπάγονται στα αρμόδια υπουργεία, δημόσιους φορείς ή (μη κερδοσκοπικές) εταιρείες που διέπονται από το δημόσιο δίκαιο. Οι υπηρεσίες που προσφέρουν οι ΔΥΑ στους εργαζομένους και στους εργοδότες περιλαμβάνουν πληροφορίες για την αγορά εργασίας, στήριξη για την ανεύρεση εργασίας, παροχή συμβουλών, επαγγελματικό προσανατολισμό, διαμεσολάβηση για την εξεύρεση εργασίας και στήριξη της επαγγελματικής και γεωγραφικής κινητικότητας. Συχνά, οι ΔΥΑ διαχειρίζονται συστήματα επιδομάτων ανεργίας και άλλα συστήματα κοινωνικών παροχών. Η αποτελεσματικότητα των ΔΥΑ αποτελεί παράγοντα ζωτικής σημασίας για την επιτυχία των πολιτικών για την απασχόληση. Η ενίσχυση της συνεργασίας μεταξύ των δημόσιων υπηρεσιών απασχόλησης στην ΕΕ έχει αναγνωριστεί ως σημαντική παράμετρος για την επίτευξη των στόχων της απασχόλησης της στρατηγικής «Ευρώπη 2020»[1]. Η Επιτροπή έχει επανειλημμένα ταχθεί υπέρ του εκσυγχρονισμού της παροχής υπηρεσιών των ΔΥΑ, της σύναψης εταιρικών σχέσεων μεταξύ ΔΥΑ και άλλων υπηρεσιών απασχόλησης, και της μετατροπής των ΔΥΑ σε «υπηρεσίες διαχείρισης των μεταβάσεων» που θα παρέχουν έναν νέο συνδυασμό «ενεργητικών» και «παθητικών» πολιτικών για την απασχόληση[2]. Το Συμβούλιο υποστήριξε πρόσφατα τη σύναψη εταιρικών σχέσεων μεταξύ των δημόσιων και ιδιωτικών υπηρεσιών απασχόλησης, των εργοδοτών, των κοινωνικών εταίρων και των εκπροσώπων των νέων κατά την υλοποίηση των προγραμμάτων παροχής εγγυήσεων για τη νεολαία[3]. Στις ισχύουσες κοινοτικές κατευθυντήριες γραμμές για τις πολιτικές απασχόλησης των κρατών μελών, τις γνωστές ως «κατευθυντήριες γραμμές για την απασχόληση»[4]γίνεται άμεση αναφορά στις ΔΥΑ. Η συρρίκνωση των κρατικών προϋπολογισμών και η ανάγκη βελτίωσης της σχέσης κόστους/αποτελεσματικότητας των ΔΥΑ παρακίνησαν πολλά κράτη μέλη να προβούν στη μεταρρύθμιση των ΔΥΑ, μέσω της συγχώνευσής τους με φορείς παροχής επιδομάτων ανεργίας, της ανάθεσης υπηρεσιών σε ιδιωτικούς φορείς, της αποκέντρωσης των υπηρεσιών απασχόλησης σε επίπεδο περιφερειών και δήμων και της ενίσχυσης της παροχής υπηρεσιών μέσω ΤΠΕ και μέσων αυτοεξυπηρέτησης. Παράλληλα, οι δαπάνες των ΔΥΑ (εκτός από τις παροχές ανεργίας) μεταβάλλονται συνεχώς: από μια τακτική έρευνα μεταξύ των ΔΥΑ[5] προέκυψε ότι, μεταξύ του 2007 και του 2010 οι δαπάνες αυξήθηκαν, ενώ κατά το 2011, ως επί το πλείστον, μειώθηκαν. Σύμφωνα με τις πλέον πρόσφατες δημοσιονομικές προβλέψεις, η πλειονότητα των ΔΥΑ αναμένουν αύξηση των δαπανών το 2013 έναντι του προηγούμενου έτους. Λόγω της εθνικής πολυμορφίας όσον αφορά τα επιχειρηματικά μοντέλα των ΔΥΑ, τα νομικά μέσα, τις συνθήκες της αγοράς εργασίας και το νομικό πλαίσιο, οι ΔΥΑ παρουσιάζουν διαφορές ως προς την αποτελεσματικότητα των προγραμμάτων που εφαρμόζουν για την αγορά εργασίας. Ενώ τα κράτη μέλη εξακολουθούν να είναι επιφορτισμένα με την οργάνωση, τη στελέχωση και τη λειτουργία των ΔΥΑ, η παρούσα νομοθετική πρόταση καθιερώνει ένα ευρωπαϊκό δίκτυο δημόσιων υπηρεσιών απασχόλησης μέσω της παροχής μιας πλατφόρμας για τη σύγκριση των επιδόσεων τους σε ευρωπαϊκό επίπεδο, την επισήμανση των ορθών πρακτικών και την προώθηση της αμοιβαίας μάθησης, ώστε να ενισχυθεί η ικανότητα και η αποτελεσματικότητα των εν λόγω υπηρεσιών. Η πείρα έχει δείξει ότι τα κράτη μέλη δεν συμμετέχουν επαρκώς σε δραστηριότητες αμοιβαίας μάθησης και συγκριτικής αξιολόγησης με δική τους πρωτοβουλία. Η συνεργασία των ΔΥΑ σε επίπεδο ΕΕ χρονολογείται από το 1997, όταν η Επιτροπή δημιούργησε μια ανεπίσημη συμβουλευτική ομάδα των ΔΥΑ, για να προωθήσει τη συνεργασία, τις ανταλλαγές και την αμοιβαία μάθηση μεταξύ των οργανισμών-μελών της [6] και για να λαμβάνει ανάδραση σχετικά με πρωτοβουλίες πολιτικής στον τομέα της απασχόλησης. Παρά την πρόοδο που έχει επιτευχθεί με την πάροδο των ετών, το τρέχον μοντέλο συνεργασίας παρουσιάζει σημαντικές αδυναμίες. Επειδή η συμμετοχή των εθνικών ΔΥΑ στις δραστηριότητες αυτές εξακολουθεί να είναι εθελοντική, δυσχεραίνεται η έγκαιρη επισήμανση των χαμηλών επιδόσεων των ΔΥΑ και των δυνητικών διαρθρωτικών προβλημάτων της αγοράς εργασίας που απορρέουν από αυτές. Επίσης δεν υπάρχει μηχανισμός υποβολής εκθέσεων, πράγμα που σημαίνει ότι οι υπεύθυνοι χάραξης πολιτικής σε εθνικό επίπεδο και σε επίπεδο ΕΕ δεν ενημερώνονται συστηματικά σχετικά με τα αποτελέσματα των υφιστάμενων πρακτικών συγκριτικής αξιολόγησης και αμοιβαίας μάθησης. Διάφορες προσπάθειες για την ενίσχυση της συγκρισιμότητας των ΔΥΑ μέσω της ομαδοποίησής τους με βάση διάφορα επιχειρηματικά μοντέλα απέβησαν μέχρι σήμερα άκαρπες. Οι συνδέσεις μεταξύ των δραστηριοτήτων συγκριτικής αξιολόγησης και αμοιβαίας μάθησης είναι χαλαρές και στερούνται συνοχής και τα αποδεικτικά στοιχεία για την προβολή των δραστηριοτήτων των υφιστάμενων προγραμμάτων αμοιβαίας μάθησης δεν έχουν επαρκή επιστημονική θεμελίωση. Η συμμετοχή σε δραστηριότητες αμοιβαίας μάθησης περιορίζεται σε μια μικρή ομάδα ΔΥΑ και, κατά συνέπεια, τα αποτελέσματα είναι αρκετά περιορισμένα. Οι ΔΥΑ πρέπει να προσαρμόσουν τα οργανωτικά μοντέλα τους, τις επιχειρηματικές στρατηγικές και διαδικασίες σε ένα ταχέως μεταβαλλόμενο κόσμο, αν επιθυμούν να καταστούν «οργανισμοί μάθησης» και να συνεισφέρουν στο έργο της επιτροπής απασχόλησης. Στο πρόσφατο έγγραφό του «Στρατηγική των ΔΥΑ ΕΕ 2020»[7] — το δίκτυο ΔΥΑ προσδιόρισε πέντε βασικούς τομείς στους οποίους πρέπει να γίνουν αλλαγές προκειμένου να επιτευχθούν οι στόχοι της στρατηγικής «Ευρώπη 2020»: i) να συνδεθούν με την πλευρά της ζήτησης· ii) να αναλάβουν ηγετικό ρόλο μέσω συνεργασιών/εταιρικών σχέσεων· iii) να αναπτύξουν δράσεις με στόχο την καλλιέργεια δεξιοτήτων· iv) να επιδιώκουν βιώσιμα αποτελέσματα μέσω της ενεργοποίησης v) να βελτιώνουν τις προοπτικές επαγγελματικής σταδιοδρομίας. Η παρούσα νομοθετική πρόταση στοχεύει να επεκτείνει, ενισχύσει και εδραιώσει τις εν εξελίξει πρωτοβουλίες προς όφελος όλων των ΔΥΑ. Η πρόταση για ενισχυμένη συνεργασία μεταξύ των δημόσιων υπηρεσιών απασχόλησης συνιστά μία συντονισμένη δράση για τον εκσυγχρονισμό και την ενδυνάμωσή τους ώστε να ενεργούν από κοινού με επιτυχία για την αντιμετώπιση της τρέχουσας οικονομικής κρίσης. Ένα ευρωπαϊκό δίκτυο των ΔΥΑ, με στέρεη νομική θεμελίωση, θα μπορέσει να ενισχύσει τον συνολικό συντονισμό των δραστηριοτήτων μεταξύ των ΔΥΑ και να προσφέρει στο δίκτυο την αναγκαία νομιμότητα για να δρα. Η ύπαρξη μιας επίσημης δομής, αποτελεί προϋπόθεση για την ενίσχυση των δυνατοτήτων του δικτύου να συμβάλλει στην ανάπτυξη καινοτόμων μέτρων για την εφαρμογή μέτρων πολιτικής που θα βασίζονται σε τεκμηριωμένα στοιχεία, σύμφωνα με τους στόχους της στρατηγικής για την Ευρώπη 2020. Θα διευκολύνει επίσης την εφαρμογή των σχεδίων που συνδέονται με την αγορά εργασίας και χρηματοδοτούνται από το Ευρωπαϊκό Κοινωνικό Ταμείο (ΕΚΤ). Η προτεινόμενη πρωτοβουλία μπορεί να συμβάλει στη βελτίωση της σχέσης κόστους αποτελεσματικότητας. Το δίκτυο ΔΥΑ που θα συσταθεί δυνάμει της παρούσας απόφασης θα αναλάβει πρωτοβουλίες με τη μορφή μέτρων ενθάρρυνσης για τη βελτίωση της συνεργασίας μεταξύ των κρατών μελών στον τομέα της απασχόλησης. Επιπλέον υπάρχει και η συνεργασία των ΔΥΑ στο πλαίσιο του EURES, με βάση τα άρθρα 45 και 46 της Συνθήκης. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Σύμφωνα με τη μεγαλύτερη βαρύτητα που δίνεται στην τεκμηριωμένη χάραξη πολιτικής, η παρούσα πρόταση στηρίζεται σε μια σειρά μελετών αξιολόγησης και διαβουλεύσεων με τους εμπλεκόμενους φορείς. Πρόκειται κυρίως: για μελέτες σχετικά με τα επιχειρηματικά μοντέλα των ΔΥΑ[8], τα συστήματα μέτρησης των επιδόσεων των δημόσιων υπηρεσιών απασχόλησης και της γεωγραφικής κινητικότητας των εργαζομένων[9], τον ρόλο των δημόσιων υπηρεσιών απασχόλησης (ΔΥΑ) σχετικά με την «ευελιξία με ασφάλεια», τον ρόλο των δημόσιων υπηρεσιών απασχόλησης (ΔΥΑ) σχετικά με την πρόβλεψη των αναγκών σε δεξιότητες του εργατικού δυναμικού και την παροχή εφοδίων στους πολίτες για τη δημιουργία νέων θέσεων εργασίας[10]. Συνεκτιμήθηκαν τα αποτελέσματα του προγράμματος αμοιβαίας μάθησης των ΔΥΑ[11] και τα συμπεράσματα από το ερωτηματολόγιο των ΔΥΑ για την αντιμετώπιση κρίσεων 2009-2013[12] καθώς και τα αποτελέσματα του τρέχοντος έργου συγκριτικής αξιολόγησης των ΔΥΑ [13], που συγχρηματοδοτείται από την Ευρωπαϊκή Επιτροπή. Το μέλλον της πρωτοβουλίας συγκριτικής αξιολόγησης των ΔΥΑ συζητήθηκε επανειλημμένα το 2012 και το 2013 με τη συμβουλευτική ομάδα των ΔΥΑ. Τον Μάρτιο και τον Μάιο του 2013 πραγματοποιήθηκε διαβούλευση της ομάδας σχετικά με τα κύρια στοιχεία της παρούσας πρότασης και τα μέλη κλήθηκαν να υποβάλουν τις παρατηρήσεις τους σχετικά με τους δυνητικούς στόχους, τις πρωτοβουλίες και τις επιλογές πολιτικής της παρούσας πρότασης. Τον Ιανουάριο του 2013 η ομάδα εξέδωσε το έγγραφο συζήτησης «Προς μια ολοκληρωμένη ευρωπαϊκή πρωτοβουλία συγκριτικής μάθησης για τις δημόσιες υπηρεσίες απασχόλησης». Οι υπουργοί απασχόλησης, κοινωνικής πολιτικής, υγείας και καταναλωτών (άτυπο Συμβούλιο EPSCO) και η επιτροπή απασχόλησης (EMCO) συζήτησαν το εν λόγω έγγραφο των ΔΥΑ. Το άτυπο Συμβούλιο EPSCO αναγνώρισε ότι η μεγαλύτερη και πιο στοχοθετημένη συνεργασία μεταξύ των ΔΥΑ θα οδηγήσει στη βελτίωση της ανταλλαγής ορθών πρακτικών και ζήτησαν την κατάρτιση αναλυτικής πρότασης σχετικά με «την πρωτοβουλία συγκριτικής μάθησης»[14]. Οι προαναφερόμενες διαβουλεύσεις και μελέτες επιβεβαιώνουν ότι υπάρχει γενική συμφωνία μεταξύ των ενδιαφερομένων σχετικά με την ανάγκη για ενισχυμένη συνεργασία μεταξύ των ΔΥΑ. Όλες οι ΔΥΑ θα πρέπει να καταστούν ενεργοί παίκτες στο πλαίσιο του δικτύου. Επίσης, υπήρξε ευρεία συναίνεση για την επέκταση του πεδίου εφαρμογής του μηχανισμού συγκριτικής αξιολόγησης και για την καλύτερη διασύνδεση των δραστηριοτήτων συγκριτικής αξιολόγησης και αμοιβαίας μάθησης. Οι ΔΥΑ συμμετείχαν επίσης εγκαίρως και με διαφανή τρόπο στη διαδικασία πριν από την ανακοίνωση της παρούσας απόφασης στο πρόγραμμα εργασίας της Επιτροπής για την περίοδο 2013-14 καθώς και κατά την πιο εμπεριστατωμένη προετοιμασία του κειμένου που παρουσιάζεται εδώ. Οι απόψεις τους συγκεντρώθηκαν γραπτώς και μέσω της διοργάνωσης ανοικτών διαβουλεύσεων και συνεκτιμήθηκαν σε σχέση με βασικές πτυχές που τους αφορούν άμεσα, όπως: οι πρωτοβουλίες/δραστηριότητες του δικτύου· η δομή διακυβέρνησης του δικτύου· ο ρόλος της Επιτροπής, καθώς και η συνεργασία με άλλους παρόχους υπηρεσιών απασχόλησης και η συνεργασία με το Συμβούλιο και, ιδίως, με την επιτροπή απασχόλησης (EMCO). Δεδομένου ότι η νομοθετική πρόταση θα έχει, ως επί το πλείστον, έμμεσες επιπτώσεις και ότι τα βασικά τεχνικά στοιχεία της πρωτοβουλίας συγκριτικής αξιολόγησης και αμοιβαίας μάθησης θα καθοριστούν σε κατ’ εξουσιοδότηση πράξη, θεωρήθηκε ότι δεν ήταν αναλογική η εκτίμηση επιπτώσεων. Ομοίως, δεν προβλέπονται δημοσιονομικές επιπτώσεις. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Το Συμβούλιο, ακολουθώντας την διαδικασία του άρθρου 149 της Συνθήκης για τη λειτουργία της Ευρωπαϊκής Ένωσης, το οποίο αναφέρει ότι το Ευρωπαϊκό Κοινοβούλιο και το Συμβούλιο….. δύνανται να θεσπίζουν μέτρα ενθάρρυνσης για τη διευκόλυνση της συνεργασίας μεταξύ κρατών μελών και την υποστήριξη της δράσης των τελευταίων στον τομέα της απασχόλησης μέσω πρωτοβουλιών, οι οποίες αποσκοπούν στην ανάπτυξη ανταλλαγής πληροφοριών και δοκιμασμένων πρακτικών, στην παροχή συγκριτικής ανάλυσης και συμβουλευτικού υλικού, καθώς και στην προαγωγή καινοτόμων προσεγγίσεων και στην αξιολόγηση εμπειριών, ιδίως με τη μορφή πιλοτικών σχεδίων. ….". Η δράση της Ένωσης αιτιολογείται επίσης με το σκεπτικό ότι η νομοθετική πρόταση για την ενίσχυση της συνεργασίας μεταξύ των δημόσιων υπηρεσιών απασχόλησης θα συμβάλει στην προαγωγή ενός υψηλού επιπέδου απασχόλησης, (άρθρο 3 της Συνθήκης). Το σύνολο της πρότασης, σχετικά με τη βελτίωση της συνεργασίας μεταξύ των δημόσιων υπηρεσιών απασχόλησης αποτελεί κίνητρο ενθάρρυνσης, κατά την έννοια του άρθρου 149. Λαμβάνοντας υπόψη τη φύση του προτεινόμενου μέτρου ενθάρρυνσης η επιλογή του συγκεκριμένου νομικού μέσου — απόφαση του Ευρωπαϊκού Κοινοβουλίου και του Συμβουλίου, — είναι η πλέον ενδεδειγμένη. Η ενίσχυση της συνεργασίας μέσω της παροχής κινήτρων στις ΔΥΑ να συνεργαστούν σε συγκεκριμένες πρωτοβουλίες είναι σύμφωνη με την αρχή της επικουρικότητας στο βαθμό που αποσκοπεί στο να βοηθήσει τα κράτη μέλη να εκσυγχρονίσουν τις δημόσιες υπηρεσίες απασχόλησης στο πλαίσιο της τρέχουσας οικονομικής κρίσης, αλλά και με σκοπό την επίτευξη του στόχου της στρατηγικής Ευρώπη 2020 για την απασχόληση. Συνολικά, στον τομέα του συντονισμού των ΔΥΑ οι παρεμβάσεις σε επίπεδο Ένωσης προσφέρουν προστιθέμενη αξία σε σύγκριση με τις μεμονωμένες δράσεις των κρατών μελών. Οι δημόσιες υπηρεσίες απασχόλησης έχουν λάβει την εντολή να προασπίζονται τα εθνικά συμφέροντα και προτεραιότητες· κατά κανόνα δεν αλληλεπιδρούν σε επίπεδο ΕΕ. Οι δραστηριότητες συγκριτικής αξιολόγησης και αμοιβαίας μάθησης σε επίπεδο ΕΕ προσφέρουν προστιθέμενη αξία σε παρόμοιες μικρότερης κλίμακας δραστηριότητες που ασκούν ενδεχομένως μόνο λίγες εθνικές ΔΥΑ που συμμετέχουν εθελοντικά σε σχήματα συνεργασίας σε επίπεδο ΕΕ. Η πρόταση είναι σύμφωνη με την αρχή της αναλογικότητας, δεδομένου ότι προτείνεται με τη μορφή μέτρων ενθάρρυνσης για τις δημόσιες υπηρεσίες απασχόλησης και η διάρκειά της περιορίζεται στο χρονικό διάστημα της στρατηγικής για την Ευρώπη του 2020, όπως συμφωνήθηκε από το Συμβούλιο. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση της Επιτροπής για ένα πολυετές δημοσιονομικό πλαίσιο περιλαμβάνει πρόταση ύψους 958,19 εκατομμυρίων ευρώ για τη θέσπιση προγράμματος της Ευρωπαϊκής Ένωσης για την κοινωνική αλλαγή και την καινοτομία (PSCI) για την περίοδο 2014-2020. Η χρηματοδότηση για την ενίσχυση της συνεργασίας μεταξύ των δημόσιων υπηρεσιών απασχόλησης θα προέλθει από την πτυχή PSCI/PROGRESS/Απασχόληση. Για το προαναφερόμενο μέτρο ενθάρρυνσης προβλέπεται, ενδεικτικά, ετήσιο ποσό ύψους 4 εκατ. ευρώ. Περίπου 3 εκατ. ευρώ προβλέπονται για τις δραστηριότητες συγκριτικής αξιολόγησης και αμοιβαίας μάθησης.·Ενδέχεται να δημοσιευτούν αρκετές προσκλήσεις υποβολής προσφορών. Προβλέπεται να χρησιμοποιηθεί έως 1 εκατ. ευρώ για τις συνεδριάσεις του δικτύου και επιστημονικές μελέτες σχετικά με θέματα των ΔΥΑ. Η νομοθετική πρόταση είναι δημοσιονομικά ουδέτερη και δεν απαιτεί πρόσθετους πόρους προσωπικού. Το προσωπικό της Επιτροπής — 2½ ΜΠΑ — που επί του παρόντος απασχολείται στη ΓΔ EMPL για θέματα των ΔΥΑ θα αποτελέσει το δίκτυο γραμματείας των ΔΥΑ 5. ΚΑΤ’ ΕΞΟΥΣΙΟΔΟΤΗΣΗ ΠΡΑΞΕΙΣ Η παρούσα νομοθετική πρόταση περιλαμβάνει διάταξη για τη χορήγηση στην Επιτροπή του δικαιώματος να εκδίδει κατ’ εξουσιοδότηση πράξεις. Πρόκειται κυρίως για μια κατ’ εξουσιοδότηση πράξη για τη δημιουργία του γενικού πλαισίου σχετικά με την εφαρμογή των πρωτοβουλιών συγκριτικής αξιολόγησης και της αμοιβαίας μάθησης. Η επιλογή της χρησιμοποίησης του νομικού μέσου των κατ’ εξουσιοδότηση πράξεων είναι δικαιολογημένη, δεδομένου ότι θα συμπληρώσει τη βασική πράξη με λεπτομερέστερα μη ουσιώδη στοιχεία· στην προκειμένη περίπτωση πρόκειται για το γενικό πλαίσιο εφαρμογής των πρωτοβουλιών συγκριτικής αξιολόγησης και αμοιβαίας μάθησης. Το γενικό πλαίσιο θα προσδιορίζει τα τεχνικά στοιχεία των συστημάτων συγκριτικής αξιολόγησης όπως μεθοδολογία, βασικοί ποσοτικοί και ποιοτικοί δείκτες για την αξιολόγηση των αποτελεσμάτων, αποτελέσματα, επιπτώσεις και κόστος των διαφόρων επιχειρηματικών μοντέλων των ΔΥΑ, διαδικασίες, επιδόσεις και εργαλεία καθώς και άλλα κριτήρια για τον προσδιορισμό των βέλτιστων πρακτικών. Θα καθορίζει τις μηνιαίες και/ή ετήσιες απαιτήσεις υποβολής στοιχείων για τις ΔΥΑ, τα μαθησιακά μέσα του ολοκληρωμένου προγράμματος αμοιβαίας μάθησης, όπως εργαστήρια, αξιολογήσεις από ομότιμους ειδικούς, τεχνική βοήθεια, επιτόπιες επισκέψεις και τους όρους για τη συμμετοχή στις δραστηριότητες συγκριτικής αξιολόγησης και αμοιβαίας μάθησης. Προβλέπεται η ανάθεση της συλλογής δεδομένων και της ανάλυσης της άσκησης συγκριτικής αξιολόγησης σε εξωτερικούς συνεργάτες. Οι ΔΥΑ θα συμμετάσχουν στην εν λόγω διεργασία προκειμένου να κατανοούν σε βάθος τα αποτελέσματα της συγκριτικής αξιολόγησης. Με την επιφύλαξη συμφωνίας εκ μέρους των ΔΥΑ προβλέπεται ότι θα μπορούν να χρησιμοποιηθούν μεγάλα τμήματα των εν εξελίξει εθελοντικών έργων συγκριτικής αξιολόγησης των ΔΥΑ. Υπάρχουν διαθέσιμες χρονολογικές σειρές για πολλούς δείκτες μέτρησης των μεταβάσεων των αναζητούντων εργασία στην απασχόληση: μετάβαση από την ανεργία στην απασχόληση, μετάβαση στην απασχόληση πριν καταστεί μακρόχρονη η ανεργία, μετάβαση από μέτρα κατάρτισης στην απασχόληση. Η πρόσβαση στις κενές θέσεις εργασίας και η αντιστοιχία τους με τους κατάλληλους υποψήφιους καθώς και η ικανοποίηση των αναζητούντων εργασία και των εργοδοτών από τις παρεχόμενες υπηρεσίες μετρώνται επίσης με διάφορους δείκτες. Θα πρέπει να καταρτιστούν πρόσθετοι δείκτες και μεταβλητές συγκυρίας για την εκτίμηση της αλληλεξάρτησης μεταξύ των επιχειρηματικών μοντέλων και διαδικασιών έναντι των επιτευχθέντων αποτελεσμάτων. Το γενικό πλαίσιο θα καθορίζει τα περισσότερα στοιχεία των δραστηριοτήτων συγκριτικής αξιολόγησης και αμοιβαίας μάθησης. Τεχνικές λεπτομέρειες που μπορεί να μεταβληθούν με την πάροδο του χρόνου θα συμπεριλαμβάνονται στο ετήσιο πρόγραμμα εργασίας του δικτύου ΔΥΑ. 2013/0202 (COD) Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ενισχυμένη συνεργασία των δημόσιων υπηρεσιών απασχόλησης (ΔΥΑ) (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 149, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, Έχοντας υπόψη τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Στις 17 Ιουνίου 2010, το Ευρωπαϊκό Συμβούλιο[15] ενέκρινε την πρόταση της Επιτροπής για τη στρατηγική «Ευρώπη 2020» για την απασχόληση και την έξυπνη, βιώσιμη και χωρίς αποκλεισμούς ανάπτυξη[16]. Το Ευρωπαϊκό Συμβούλιο υποστήριξε την πλήρη κινητοποίηση των κατάλληλων μέσων και πολιτικών της ΕΕ για την επίτευξη των κοινών στόχων και κάλεσε τα κράτη μέλη να εντείνουν τη συντονισμένη δράση. Οι δημόσιες υπηρεσίες απασχόλησης (ΔΥΑ) διαδραματίζουν καίριο ρόλο στην επίτευξη του στόχου της «Ευρώπης 2020» για ποσοστό απασχόλησης 75 % για γυναίκες και άνδρες ηλικίας 20-64 ετών έως το 2020. (2) Το άρθρο 45 της Συνθήκης κατοχυρώνει την ελεύθερη κυκλοφορία των εργαζομένων στο εσωτερικό της Ένωσης, ενώ το άρθρο 46 θεσπίζει τα μέτρα για την επίτευξή της, ιδίως με την εξασφάλιση στενής συνεργασίας μεταξύ των ΔΥΑ. Το δίκτυο ΔΥΑ που συστήνεται δυνάμει της παρούσας απόφασης καλύπτει, ωστόσο, εκτός από τις γενικές πτυχές της γεωγραφικής κινητικότητας, ένα ευρύ φάσμα στόχων και πρωτοβουλιών με τη μορφή μέτρων ενθάρρυνσης ειδικά σχεδιασμένων για τη βελτίωση της συνεργασίας μεταξύ κρατών μελών στον τομέα της απασχόλησης. Το άρθρο 149 της Συνθήκης, ως εκ τούτου, αποτελεί την κατάλληλη νομική βάση για την εν λόγω απόφαση. (3) Σύμφωνα με το άρθρο 148 παράγραφος 4 της Συνθήκης για τη λειτουργία της Ευρωπαϊκής Ένωσης, το Συμβούλιο εξέδωσε κατευθυντήριες γραμμές για τις πολιτικές απασχόλησης, στις 21 Οκτωβρίου 2010. Οι εν λόγω ολοκληρωμένες κατευθυντήριες γραμμές παρέχουν κατευθύνσεις στα κράτη μέλη για τον προσδιορισμό των εθνικών τους μεταρρυθμιστικών προγραμμάτων και για την εφαρμογή αυτών των μεταρρυθμίσεων. Οι κατευθυντήριες γραμμές για την απασχόληση αποτελούν τη βάση για τις ανά χώρα συστάσεις τις οποίες απευθύνει το Συμβούλιο στα κράτη μέλη, σύμφωνα με το άρθρο 148 παράγραφος 4 της ΣΛΕΕ. Τα τελευταία χρόνια οι εν λόγω κατευθυντήριες γραμμές περιλαμβάνουν συγκεκριμένες συστάσεις σχετικά με τη λειτουργία και την ικανότητα των ΔΥΑ και την αποτελεσματικότητα των ενεργητικών πολιτικών για την αγορά εργασίας στα κράτη μέλη. (4) Οι εν λόγω συστάσεις θα βελτιωθούν χάρη στα τεκμηριωμένα στοιχεία που θα παρέχονται ως ανάδραση για την επιτυχία της εφαρμογής της πολιτικής και της συνεργασίας μεταξύ των ΔΥΑ των κρατών μελών. Για τον σκοπό αυτό, το δίκτυο ΔΥΑ που πρόκειται να συσταθεί δυνάμει της παρούσας απόφασης θα πρέπει να εφαρμόσει συγκεκριμένες πρωτοβουλίες, όπως συστήματα συγκριτικής αξιολόγησης που θα βασίζονται σε τεκμηριωμένα στοιχεία, αντίστοιχες δραστηριότητες αμοιβαίας μάθησης, αμοιβαία παροχή βοήθειας μεταξύ των μελών του δικτύου και εφαρμογή στρατηγικών δράσεων για τον εκσυγχρονισμό των ΔΥΑ. Οι ειδικές γνώσεις του δικτύου και των επιμέρους μελών του πρέπει επίσης να αξιοποιούνται για την παροχή, κατόπιν αιτήματος του Συμβουλίου EPSCO (απασχόλησης, κοινωνικής πολιτικής, υγείας και καταναλωτών) ή της επιτροπής απασχόλησης (EMCO), τεκμηριωμένων στοιχείων για την ανάπτυξη των πολιτικών απασχόλησης. (5) Η άτυπη συνεδρίαση του Συμβουλίου EPSCO αναγνώρισε ότι η μεγαλύτερη και πιο στοχοθετημένη συνεργασία μεταξύ των ΔΥΑ θα συμβάλει στη βελτίωση της ανταλλαγής ορθών πρακτικών και ζήτησε την κατάρτιση αναλυτικής πρότασης σχετικά με μια πρωτοβουλία «συγκριτικής μάθησης»[17] (6) Το δίκτυο ΔΥΑ που θεσπίζεται βάσει της παρούσας απόφασης πρέπει να βρίσκεται σε στενή συνεργασία με την επιτροπή απασχόλησης, βάσει του άρθρου 150 της ΣΛΕΕ, και να συμβάλει στο έργο της παρέχοντας τεκμηριωμένα στοιχεία και εκθέσεις για την εφαρμογή της πολιτικής. Η διαβίβαση στοιχείων από το δίκτυο των ΔΥΑ στο Συμβούλιο θα γίνεται μέσω της επιτροπής απασχόλησης. Ειδικότερα, ο συνδυασμός των γνώσεων του δικτύου των ΔΥΑ όσον αφορά τις πτυχές των πολιτικών απασχόλησης και η συγκριτική ανάλυση των ΔΥΑ μπορούν να χρησιμεύσουν στους υπεύθυνους χάραξης πολιτικής, τόσο σε εθνικό όσο και ενωσιακό επίπεδο, για την αξιολόγηση και τον σχεδιασμό των πολιτικών απασχόλησης. (7) Το δίκτυο ΔΥΑ πρέπει να συμβάλει στην εφαρμογή των πολιτικών πρωτοβουλιών στον τομέα της απασχόλησης όπως η σύσταση του Συμβουλίου για την καθιέρωση «Εγγύησης για τη νεολαία»[18]. Το Δίκτυο μπορεί, επίσης, να στηρίξει πρωτοβουλίες που αποσκοπούν στη διευκόλυνση της μετάβασης από την εκπαίδευση και την κατάρτιση στην απασχόληση, μεταξύ άλλων, μέσω της μεγαλύτερης διαφάνειας των δεξιοτήτων και των προσόντων. (8) Το Δίκτυο ΔΥΑ θα πρέπει να ενισχύσει τη συνεργασία μεταξύ των μελών του, να αναπτύξει κοινές πρωτοβουλίες που αποσκοπούν στην ανταλλαγή πληροφοριών και ορθών πρακτικών σε όλους τους τομείς που καλύπτονται από τις ΔΥΑ, στη συγκριτική ανάλυση και στην παροχή συμβουλών καθώς και στην προώθηση νεωτεριστικών προσεγγίσεων όσον αφορά τον τρόπο παροχής των υπηρεσιών απασχόλησης. Χάρη στη δημιουργία του δικτύου αυτού θα είναι δυνατή η εμπεριστατωμένη σύγκριση όλων των ΔΥΑ βάσει τεκμηριωμένων στοιχείων και με γνώμονα τις επιδόσεις τους με απώτερο σκοπό την επισήμανση των βέλτιστων πρακτικών. Τα αποτελέσματα αυτά, θα επιτρέψουν στα μέλη του δικτύου να διαμορφώσουν τον χαρακτήρα και τον τρόπο παροχής των υπηρεσιών απασχόλησης στο πλαίσιο των ειδικών αρμοδιοτήτων τους. Οι πρωτοβουλίες που θα διεξάγει το δίκτυο των ΔΥΑ θα βελτιώσουν την αποτελεσματικότητα των ΔΥΑ και την ορθολογικότερη χρήση των δημόσιων δαπανών. (9) Προκειμένου να τεθεί σε εφαρμογή το γενικό πλαίσιο για την εφαρμογή των πρωτοβουλιών συγκριτικής αξιολόγησης και αμοιβαίας μάθησης πρέπει να δοθεί στην Επιτροπή το δικαίωμα έκδοσης κατ’ εξουσιοδότηση πράξεων, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης, όσον αφορά τον καθορισμό των τεχνικών παραμέτρων των συστημάτων συγκριτικής αξιολόγησης και των δραστηριοτήτων αμοιβαίας μάθησης. Μεταξύ των παραμέτρων αυτών περιλαμβάνονται: η μεθοδολογία, οι βασικοί ποσοτικοί και ποιοτικοί δείκτες για την αξιολόγηση των επιδόσεων των ΔΥΑ, τα μέσα μάθησης του ολοκληρωμένου προγράμματος αμοιβαίας μάθησης και οι όροι συμμετοχής στις εν λόγω πρωτοβουλίες. Είναι ιδιαίτερα σημαντικό να διεξάγει η Επιτροπή κατάλληλες διαβουλεύσεις κατά τη διάρκεια του προπαρασκευαστικού έργου της, συμπεριλαμβανομένων των διαβουλεύσεων σε επίπεδο εμπειρογνωμόνων και ιδίως σε επίπεδο εμπειρογνωμόνων των ΔΥΑ. Η Επιτροπή, κατά την προετοιμασία και τη σύνταξη των εν λόγω κατ’ εξουσιοδότηση πράξεων, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (10) Λόγω της πληθώρας μοντέλων ΔΥΑ, των καθηκόντων τους και των μορφών των υπηρεσιών που παρέχουν, εναπόκειται σε κάθε κράτος μέλος να ορίσει μεταξύ των ανώτερων διοικητικών στελεχών των οικείων δημόσιων υπηρεσιών απασχόλησης ένα μέλος στο διοικητικό συμβούλιο του δικτύου των ΔΥΑ. Ανάλογα με την περίπτωση, το μέλος θα πρέπει να εκπροσωπεί στο διοικητικό συμβούλιο τις υπόλοιπες δημόσιες υπηρεσίες απασχόλησης του οικείου κράτους μέλους. Τα διορισμένα μέλη θα πρέπει να μπορούν να λαμβάνουν αποφάσεις εξ ονόματος του οργανισμού στον οποίο υπάγονται. Για να εξασφαλιστεί η συμμετοχή όλων των ΔΥΑ στις εργασίες του δικτύου, οι δραστηριότητες πρέπει να είναι ανοιχτές σε όλα τα επίπεδα συμμετοχής. (11) Το δίκτυο ΔΥΑ πρέπει να αξιοποιήσει την αποκτηθείσα πείρα και να αντικαταστήσει την υπάρχουσα άτυπη συμβουλευτική ομάδα ΔΥΑ της ΕΕ/ΕΟΧ, την οποία η Επιτροπή στηρίζει από το 1997. Οι απόψεις της εν λόγω ομάδας συνεκτιμήθηκαν κατά την κατάρτιση της παρούσας απόφασης. (12) Τα βασικά πεδία δράσης που εντόπισε η εν λόγω άτυπη ομάδα εμπειρογνωμόνων στο έγγραφό της «Στρατηγική των ΔΥΑ για το 2020[19]» θα πρέπει να χρησιμεύσει ως σημείο αναφοράς για την υλοποίηση του έργου του εκσυγχρονισμού και της ενίσχυσης των δημόσιων υπηρεσιών απασχόλησης. (13) Τα μέλη του δικτύου ΔΥΑ θα πρέπει να αλληλοβοηθιούνται και να αλληλοϋποστηρίζονται στην προσπάθεια εκσυγχρονισμού των οργανωτικών δομών τους και βελτίωσης της παροχής υπηρεσιών, μέσω της καλύτερης συνεργασίας και ιδίως της μεταβίβασης γνώσεων, επιτόπιων επισκέψεων και ανταλλαγών προσωπικού. (14) Το δίκτυο ΔΥΑ και οι οικείες πρωτοβουλίες θα πρέπει να χρηματοδοτούνται από την το τμήμα PROGRESS/απασχόληση του «Προγράμματος για κοινωνική αλλαγή και καινοτομία» στο πλαίσιο των πιστώσεων που ορίστηκαν από την αρμόδια για τον προϋπολογισμό αρχή. (15) Για τα έργα που αναπτύσσει το δίκτυο ή που προσδιορίζονται στις δραστηριότητες αμοιβαίας μάθησης και στη συνέχεια εφαρμόζονται στις επιμέρους ΔΥΑ, τα κράτη μέλη έχουν πρόσβαση σε χρηματοδότηση από το Ευρωπαϊκό Κοινωνικό Ταμείο (ΕΚΤ), το Ευρωπαϊκό Ταμείο Περιφερειακής Ανάπτυξης (ΕΤΠΑ) και το πρόγραμμα «Ορίζοντας 2020». (16) Η Επιτροπή θα λάβει τα απαραίτητα διοικητικά μέτρα για τη δημιουργία του δικτύου. ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Δημιουργία Δημιουργείται ένα ευρωπαϊκό δίκτυο δημόσιων υπηρεσιών απασχόλησης (ΔΥΑ), εφεξής καλούμενο «το δίκτυο» — για την περίοδο από την 1η Ιανουαρίου 2014 έως τις 31 Δεκεμβρίου 2020. Το δίκτυο θα αναλάβει τις πρωτοβουλίες που ορίζονται στο άρθρο 3. Το δίκτυο περιλαμβάνει: (α) τις δημόσιες υπηρεσίες απασχόλησης, όπως ορίζονται από τα κράτη μέλη, και (β) την Επιτροπή. Τα κράτη μέλη με περιφερειακές αυτόνομες δημόσιες υπηρεσίες απασχόλησης πρέπει να εξασφαλίζουν επαρκή εκπροσώπηση στις ειδικές πρωτοβουλίες του δικτύου. Άρθρο 2 Στόχοι Το μέτρο ενθάρρυνσης που προβλέπεται στην παρούσα απόφαση, μέσω του εν λόγω δικτύου, θα συμβάλει: (α) στην εφαρμογή της στρατηγικής «Ευρώπη 2020» για την απασχόληση και την έξυπνη, βιώσιμη και χωρίς αποκλεισμούς ανάπτυξη, και των κύριων στόχων της, ιδίως εκείνων που αφορούν θέματα απασχόλησης· (β) στην καλύτερη λειτουργία των αγορών εργασίας στην ΕΕ· (γ) στην καλύτερη ενσωμάτωση των αγορών εργασίας· (δ) στην αυξανόμενη γεωγραφική και επαγγελματική κινητικότητα· (ε) στην καταπολέμηση του κοινωνικού αποκλεισμού και στην ένταξη των προσώπων που βρίσκονται αποκλεισμένα από την αγορά εργασίας. Άρθρο 3 Πρωτοβουλίες του δικτύου 1. Ειδικότερα, το δίκτυο: (α) αναπτύσσει και εφαρμόζει συστήματα συγκριτικής αξιολόγησης μεταξύ των δημόσιων υπηρεσιών απασχόλησης σε επίπεδο ΕΕ που θα βασίζονται σε τεκμηριωμένα στοιχεία, μέσω της χρήσης ποσοτικών και ποιοτικών δεικτών, προκειμένου να αξιολογεί τις επιδόσεις των ΔΥΑ, και να συγκεντρώνει τεκμηριωμένα στοιχεία με σκοπό τη δημιουργία ενός μέσου πρόσφορου για θέματα αμοιβαίας μάθησης. Πρέπει επίσης να συμμετάσχει ενεργητικά στην υλοποίηση αυτών των δραστηριοτήτων με την ανταλλαγή δεδομένων, γνώσεων και πρακτικών. (β) προσφέρει την κατάλληλη βάση για αμοιβαία βοήθεια, με τη μορφή δραστηριοτήτων μεταξύ ομοτίμων ή σε επίπεδο ομάδας, μέσω της συνεργασίας, της ανταλλαγής πληροφοριών, πείρας και προσωπικού μεταξύ των μελών του, συμπεριλαμβανομένης της στήριξης από το Συμβούλιο για την εφαρμογή των ειδικών ανά χώρα συστάσεων που αφορούν τις ΔΥΑ. (γ) υιοθετεί και εφαρμόζει μια διαδικασία εκσυγχρονισμού και ενίσχυσης των ΔΥΑ σε καίριους τομείς. (δ) συντάσσει εκθέσεις στον τομέα της απασχόλησης, είτε κατόπιν αιτήματος του Συμβουλίου ή της Επιτροπής είτε εξ ιδίας πρωτοβουλίας. (ε) συμβάλλει στην εφαρμογή πρωτοβουλιών στον τομέα της πολιτικής για την απασχόληση. (στ) Το δίκτυο θεσπίζει και υλοποιεί ένα ετήσιο πρόγραμμα στο οποίο περιγράφονται οι μέθοδοι εργασίας, τα αναμενόμενα αποτελέσματα και παρέχονται συμπληρωματικές διευκρινίσεις σχετικά με την εφαρμογή της συγκριτικής αξιολόγησης συστημάτων. 2. Το δίκτυο καταρτίζει ένα μηχανισμό υποβολής εκθέσεων σχετικά με τις πρωτοβουλίες που περιγράφονται στο άρθρο 3 παράγραφος 1 στοιχεία α) και β). Σύμφωνα με τη διάταξη αυτή τα μέλη του δικτύου υποβάλλουν κάθε έτος έκθεση στο δίκτυο. Άρθρο 4 Συνεργασία Το δίκτυο συνεργάζεται με ενδιαφερόμενα μέρη της αγοράς εργασίας συμπεριλαμβανομένων άλλων πάροχων υπηρεσιών απασχόλησης μέσω της συμμετοχής τους στις σχετικές δραστηριότητες και συνεδριάσεις του δικτύου και της ανταλλαγής πληροφοριών και δεδομένων. Άρθρο 5 Λειτουργία του δικτύου 1. Το δίκτυο διοικείται από ένα διοικητικό συμβούλιο στο οποίο κάθε κράτος μέλος ορίζει ένα τακτικό και ένα αναπληρωματικό μέλος από τα ανώτερα διοικητικά στελέχη των οικείων δημόσιων υπηρεσιών απασχόλησης. Η Επιτροπή ορίζει ένα τακτικό και ένα αναπληρωματικό μέλος για το διοικητικό συμβούλιο. Αναπληρωματικά μέλη αντικαθιστούν τα μέλη, όποτε είναι αναγκαίο. 2. Ο πρόεδρος και δύο αντιπρόεδροι επιλέγονται μεταξύ των μελών των ΔΥΑ του διοικητικού συμβουλίου· Ο πρόεδρος εκπροσωπεί το δίκτυο. Οι αντιπρόεδροι αντικαθιστούν τον πρόεδρο όταν κρίνεται αναγκαίο, 3. Το διοικητικό συμβούλιο θεσπίζει τον εσωτερικό κανονισμό του με ομοφωνία, που περιλαμβάνει, μεταξύ άλλων, τους τρόπους λήψης αποφάσεων του διοικητικού συμβουλίου, τις διατάξεις σχετικά με τον διορισμό και την διάρκεια της θητείας του προέδρου και των αντιπροέδρων του δικτύου. Το Συμβούλιο εκδίδει με πλειοψηφία το ετήσιο πρόγραμμα εργασίας του που περιλαμβάνει τη συγκρότηση ομάδων εργασίας και τις γλωσσικές ρυθμίσεις για τις συνεδριάσεις του δικτύου, καθώς και την προς δημοσίευση ετήσια έκθεση του δικτύου. 4. Το συμβούλιο επικουρείται από γραμματεία που παρέχεται και οργανώνεται από την Επιτροπή. Η γραμματεία προετοιμάζει, σε συνεργασία με τον πρόεδρο και τους αντιπροέδρους, τις συνεδριάσεις του ΔΣ, το ετήσιο πρόγραμμα εργασίας και την ετήσια έκθεση. Άρθρο 6 Χρηματοδοτική στήριξη για το μέτρο ενθάρρυνσης Το συνολικό ποσό πόρων για την εφαρμογή της παρούσας απόφασης υπολογίζεται στο πλαίσιο του προγράμματος της ΕΕ για την κοινωνική αλλαγή και την καινοτομία και τις ετήσιες πιστώσεις που εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου. Άρθρο 7 Έγκριση γενικού πλαισίου Η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 8, όσον αφορά ένα γενικό πλαίσιο για την υλοποίηση των πρωτοβουλιών συγκριτικής αξιολόγησης και αμοιβαίας μάθησης, όπως ορίζεται στο άρθρο 3 παράγραφος 1, συμπεριλαμβανομένης της μεθοδολογίας, των βασικών ποιοτικών και ποσοτικών δεικτών για την αξιολόγηση των επιδόσεων των ΔΥΑ, των μέσων μάθησης του ολοκληρωμένου προγράμματος αμοιβαίας μάθησης και των όρων συμμετοχής στις εν λόγω πρωτοβουλίες. Άρθρο 8 Άσκηση κατ’εξουσιοδότηση εξουσιών 1. Η Επιτροπή εξουσιοδοτείται να εκδίδει κατ’ εξουσιοδότηση πράξεις, υπό τις προϋποθέσεις που καθορίζονται στο παρόν άρθρο. 2. Η ανάθεση των εξουσιών που αναφέρονται στο άρθρο 7 παραχωρούνται στην Επιτροπή για περίοδο επτά ετών από την ημερομηνία έναρξης ισχύος της απόφασης 3. Η εξουσία που ανατίθεται σύμφωνα με το άρθρο 7 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την ανάθεση εξουσιών που προσδιορίζονται στην απόφαση αυτή. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που καθορίζεται σε αυτήν. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. 4. Η Επιτροπή, μόλις εκδώσει μια κατ’ εξουσιοδότηση πράξη, την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο. 5. Οι κατ’ εξουσιοδότηση πράξεις που εκδίδονται σύμφωνα με το άρθρο 7 τίθενται σε ισχύ μόνο, εφόσον δεν διατυπωθούν αντιρρήσεις είτε από το Ευρωπαϊκό Κοινοβούλιο είτε από το Συμβούλιο, εντός δύο μηνών από την κοινοποίηση της πράξης αυτής στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της προθεσμίας αυτής, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν πρόκειται να προβάλουν αντιρρήσεις. Η εν λόγω προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 9 Επανεξέταση Τέσσερα έτη μετά την έναρξη ισχύος της παρούσας απόφασης, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή έκθεση σχετικά με την εφαρμογή της. Ειδικότερα, στην έκθεση αξιολογείται ο βαθμός στον οποίο έχει συμβάλει το δίκτυο στην επίτευξη των στόχων που ορίζονται στο άρθρο 2 και αν έχει εκπληρώσει τα καθήκοντά του. Άρθρο 10 Αποδέκτες Η παρούσα απόφαση απευθύνεται στα κράτη μέλη. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] Ανακοίνωση της Επιτροπής «Ευρώπη 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη», COM (2010) 2020 τελικό. [2] Ανακοίνωση της Επιτροπής «Ατζέντα για νέες δεξιότητες και θέσεις εργασίας: Ευρωπαϊκή συμβολή για την πλήρη απασχόληση», COM (2010) 682 τελικό, Ανακοίνωση της Επιτροπής, «Προς μια ανάκαμψη με άφθονες θέσεις απασχόλησης, COM (2012) 173 τελικό [3] Συμπεράσματα Συμβουλίου EPSCO της 28ης Φεβρουαρίου 2013 [4] Απόφαση του Συμβουλίου σχετικά με τις κατευθυντήριες γραμμές για τις πολιτικές απασχόλησης των κρατών μελών, 2010/707/ΕΕ, της 21ης Οκτωβρίου 2010 [5] Ερωτηματολόγιο για την αντιμετώπιση της κρίσης 2010-2013 όσον αφορά τις ΔΥΑ, Ευρωπαϊκό εργαστήριο για την κινητικότητα στην εργασία [6] Η ομάδα περιλαμβάνει τις ΔΥΑ των κρατών μελών της ΕΕ, της Νορβηγίας, της Ισλανδίας και του Λιχτενστάιν (ΕΟΧ) [7] Συμβολή των δημόσιων υπηρεσιών απασχόλησης στη στρατηγική «ΕΕ 2020», έγγραφο στρατηγικής των ΔΥΑ για το 2020, 2012 [8] Μελέτη για τα επιχειρηματικά μοντέλα των ΔΥΑ , εργαστήριο για την επαγγελματική κινητικότητα στην Ευρώπη 2012 [9] Συστήματα μέτρησης των επιδόσεων των δημόσιων υπηρεσιών απασχόλησης και της γεωγραφικής κινητικότητας του εργατικού δυναμικού της, Ecorys 2012 [10] The role of the Public Employment Services related to ‘Flexicurity’ in the European Labour Markets, Danish Technological Institute, 2009 [11] «Διάλογος μεταξύ ΔΥΑ» είναι το πρόγραμμα υποστήριξης της αμοιβαίας μάθησης της Ευρωπαϊκής Επιτροπής για τις δημόσιες υπηρεσίες απασχόλησης, περισσότερες πληροφορίες διατίθενται στη διεύθυνση: http://ec.europa.eu/social/main.jsp?catId=563&langId=el [12] Ερωτηματολόγιο ΔΥΑ για την αντιμετώπιση κρίσεων 2010-2013, το ευρωπαϊκό εργαστήριο για την κινητικότητα στην εργασία [13] Το έργο συγκριτικής αξιολόγησης των ΔΥΑ είναι ένα εθελοντικό έργο των ΔΥΑ, που συγχρηματοδοτείται από την PROGRESS1 για περισσότερες πληροφορίες: http://www.pes-benchmarking.eu/english/about.asp?idpagelv=1 vailable [14] Άτυπη συνεδρίαση των υπουργών EPSCO, Δουβλίνο, 7-8 Φεβρουαρίου 2013. [15] Σημ.: Έγγρ. EUCO 13/10 της 17.6.2010. [16] Ανακοίνωση της Επιτροπής «Ευρώπη 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη», COM (2010) 2020 τελικό. [17] Άτυπη συνεδρίαση των υπουργών EPSCO, Δουβλίνο, 7-8 Φεβρουαρίου 2013. [18] Σύσταση του Συμβουλίου για την καθιέρωση «Εγγύησης για τη Νεολαία» (7123/13) [19] Συμβολή των δημόσιων υπηρεσιών απασχόλησης στη στρατηγική «ΕΕ 2020», έγγραφο στρατηγικής των ΔΥΑ για το 2020, 2012